Likumprojekts

**Eiropas politisko partiju un Eiropas politisko fondu likums**

**1. pants. Likuma darbības joma**

Likums nosaka Eiropas politisko partiju un Eiropas politisko fondu darbības tiesiskos pamatus, ciktāl Eiropas Parlamenta un Padomes 2014. gada 22. oktobra Regula (ES, *Euratom*) Nr. 1141/2014 par Eiropas politisko partiju un Eiropas politisko fondu statusu un finansēšanu (turpmāk – regula) nenosaka citādi.

**2. pants. Eiropas politiskās partijas tiesiskais statuss**

Ja Eiropas politiskās partijas mītnes valsts ir Latvijas Republika, tai piemēro Politisko partiju likumā paredzēto politiskās partijas vai politisko partiju apvienības tiesisko statusu.

**3. pants. Eiropas politiskās partijas statūti**

(1) Ja Eiropas politiskās partijas mītnes valsts ir Latvijas Republika, tās statūtos norāda ziņas atbilstoši:

1) Politisko partiju likuma 14. panta pirmajai, otrajai (izņemot otrās daļas 14. punktu) un trešajai daļai;

2) regulas 4. panta 1. un 2. punktam.

(2) Politisko partiju likumā noteiktās prasības attiecībā uz statūtos norādāmajām ziņām par politiskās partijas biedriem piemēro arī Eiropas politiskās partijas locekļiem.

**4. pants. Eiropas politiskā fonda tiesiskais statuss**

Ja Eiropas politiskā fonda mītnes valsts ir Latvijas Republika, tam piemēro Biedrību un nodibinājumu likumā paredzēto nodibinājuma tiesisko statusu.

**5. pants. Eiropas politiskā fonda statūti**

Ja Eiropas politiskā fonda mītnes valsts ir Latvijas Republika, tā statūtos norāda ziņas atbilstoši Biedrību un nodibinājumu likuma 90. panta pirmajai un otrajai daļai un regulas 5. panta 1. punktam.

**6. pants. Pārbaude par pieteicēja statūtu atbilstību tiesību normām**

(1) Pirms pieteikuma Eiropas politiskās partijas vai Eiropas politiskā fonda reģistrācijai iesniegšanas Eiropas politisko partiju un Eiropas politisko fondu iestādē regulas 3. panta 1. vai 2. punktā minētais pieteikuma iesniedzējs Eiropas politiskās partijas vai fonda reģistrācijai (turpmāk – pieteicējs Eiropas politiskās partijas vai fonda reģistrācijai) iesniedz Latvijas Republikas Uzņēmumu reģistrā (turpmāk – Uzņēmumu reģistrs) statūtus, lai izvērtētu to atbilstību tiesību normām.

(2) Ja biedrību un nodibinājumu reģistrā reģistrēts nodibinājums plāno reģistrēties Eiropas politisko partiju un Eiropas politisko fondu iestādē kā Eiropas politiskais fonds, tad Uzņēmumu reģistrā iesniedz Biedrību un nodibinājumu likumā noteiktos dokumentus statūtu grozījumu reģistrācijai, norādot statūtu grozījumu mērķi.

(3) Uzņēmumu reģistrs mēneša laikā pēc šā panta pirmajā vai otrajā daļā minēto dokumentu saņemšanas izvērtē iesniegtos statūtus vai to grozījumu atbilstību normatīvo aktu prasībām.

(4) Izskatot iesniegtos dokumentus, Uzņēmumu reģistra valsts notārs pārbauda, vai:

1) iesniegti visi normatīvajos aktos paredzētie dokumenti;

2) dokumentiem ir juridisks spēks;

3) citas prasības attiecībā uz dokumentu formu atbilst normatīvajiem aktiem;

4) ziņu un noteikumu apjoms un saturs atbilst normatīvajiem aktiem.

(5) Ja, pārbaudot šā panta ceturtajā daļā minētos apstākļus, trūkumi nav konstatēti, Uzņēmumu reģistra valsts notārs pieņem lēmumu par statūtu atbilstības tiesību normām fakta konstatēšanu un izsniedz pieteicējam Eiropas politiskās partijas vai fonda reģistrācijai paziņojumu, kas apliecina konstatēto juridisko faktu.

(6) Ja konstatēts, ka nav ievērotas šā panta ceturtās daļas prasības, bet šie trūkumi ir novēršami, Uzņēmumu reģistra valsts notārs pieņem lēmumu par juridiskā fakta konstatēšanas atlikšanu (izņemot gadījumu, kad saskaņā ar šā panta septīto daļu jāpieņem lēmums par atteikumu konstatēt juridisko faktu). Lēmumā par juridiskā fakta konstatēšanas atlikšanu Uzņēmumu reģistra valsts notārs norāda saprātīgu termiņu trūkumu novēršanai. Minētais termiņš nedrīkst būt īsāks par mēnesi. Ja dokumenti, kuros trūkumi novērsti, tiek iesniegti pēc lēmumā norādītā termiņa, valsts nodeva maksājama atkārtoti.

(7) Uzņēmumu reģistra valsts notārs pieņem lēmumu par juridiskā fakta konstatēšanas atteikumu, ja:

1) dokumentos konstatētie trūkumi nav novēršami;

2) statūtos noteiktais mērķis ir pretrunā ar Latvijas Republikas Satversmi, likumiem vai Latvijai saistošiem starptautiskajiem līgumiem;

3) statūtos norādītā mītnes adrese nav Latvijas Republikā;

4) pieteicēja Eiropas politiskā fonda reģistrācijai statūtos norādītā saistītā Eiropas politiskā partija nav reģistrēta Eiropas politisko partiju un fondu reģistrā;

5) pieteicēja Eiropas politiskā fonda reģistrācijai statūtos norādītajai saistītajai Eiropas politiskajai partijai Eiropas politisko partiju un fondu reģistrā ir reģistrēts cits saistītais Eiropas politiskais fonds.

(8) Par juridiskā fakta konstatēšanu maksājama valsts nodeva normatīvajos aktos par politiskās partijas reģistrāciju politisko partiju reģistrā noteiktajā apmērā.

(9) Ja valsts notārs pieņem lēmumu par juridiskā fakta konstatēšanas atteikumu, valsts nodeva netiek atmaksāta.

(10) Uzņēmumu reģistra valsts notārs pamato lēmumu par juridiskā fakta konstatēšanas atlikšanu vai atteikumu.

(11) Pieteicējs Eiropas politiskās partijas vai fonda reģistrācijai, iesniedzot pieteikumu Eiropas politisko partiju un Eiropas politisko fondu iestādē, pievieno Uzņēmumu reģistra izsniegtu paziņojumu vai tiesas spriedumu, kurā konstatēts juridisks fakts, ka attiecīgie statūti atbilst tiesību normām. Apliecinājums par statūtu atbilstības tiesību normām fakta konstatēšanu izmantojams vienīgi pietei­kuma iesniegšanai Eiropas politisko partiju un Eiropas politisko fondu iestādē.

(12) Ja Eiropas politisko partiju un Eiropas politisko fondu iestādē reģistrēta Eiropas politiskā partija vai Eiropas politiskais fonds, kura mītnes valsts ir Latvijas Republika, pieņem lēmumu par statūtu grozīšanu, attiecīgā Eiropas politiskā partija vai Eiropas politiskais fonds iesniedz statūtu grozījumus Uzņēmumu reģistrā, lai pārbaudītu to atbilstību tiesību normām. Uzņēmumu reģistra valsts notārs šajā pantā noteiktajā kārtībā izvērtē Eiropas politisko partiju un Eiropas politisko fondu iestādē reģistrētas Eiropas politiskās partijas vai Eiropas politiskā fonda statūtu grozījumu atbilstību tiesību normām.

(13) Pieteicējam Eiropas politiskās partijas vai fonda reģistrācijai ir tiesības apstrīdēt un pārsūdzēt Uzņēmumu reģistra lēmumu Administratīvā procesa likumā noteiktajā kārtībā.

(14) Pēc šā panta piektajā daļā minētā lēmuma pieņemšanas Uzņēmumu reģistrs paziņo Valsts ieņēmumu dienestam un Korupcijas novēršanas un apkaro­šanas birojam, ka Uzņēmumu reģistrs pieteicējam Eiropas politiskās partijas vai fonda reģistrācijai ir izsniedzis paziņojumu, kas apliecina tā statūtu atbilstību tiesību normām.

(15) No brīža, kad Eiropas politiskais fonds, kas reģistrēts kā nodibinājums biedrību un nodibinājumu reģistrā, tiek reģistrēts Eiropas politisko partiju un fondu reģistrā, turpmāki ieraksti vai dokumentu pievienošana reģistrācijas lietai biedrību un nodibinājumu reģistrā attiecīgajam nodibinājumam netiek veikti līdz brīdim, kad stājas spēkā lēmums par Eiropas politiskā fonda statusa zaudēšanu, jo tas ticis svītrots no Eiropas politisko partiju un fondu reģistra.

(16) Uzņēmumu reģistrs sniedzregulā un likumos minētajām kompeten­tajām iesaistītajām iestādēm un pieteicējam Eiropas politiskās partijas vai fonda reģistrācijai informāciju par politisko partiju, politisko partiju apvienību vai nodibinājumu, kas minētajām personām nepieciešama subjekta reģistrācijai Eiropas politisko partiju un fondu reģistrā vai pēc reģistrācijas veicamai pārbaudei attiecībā uz atbilstību prasībām.

**7. pants. Dokumentu paziņošana uz mītnes adresi**

Eiropas politiskajai partijai, Eiropas politiskajam fondam un pieteicējam Eiropas politiskās partijas vai fonda reģistrācijai dokumentu paziņo uz tā statūtos norādīto mītnes adresi.

**8. pants.** **Eiropas politiskās partijas un Eiropas politiskā fonda gada pārskati**

(1) Korupcijas novēršanas un apkarošanas birojs ir kompetentais valsts kontaktpunkts, kuram Eiropas politiskā partija iesniedz gada pārskatu un tam pievienotos dokumentus saskaņā ar regulas 23. pantu un Politisko organizāciju (partiju) finansēšanas likuma 8.5pantu.

(2) Korupcijas novēršanas un apkarošanas birojs ir kompetentais valsts kontaktpunkts, kuram Eiropas politiskais fonds iesniedz gada pārskatu un tam pievienotos dokumentus (ja tādi ir) saskaņā ar regulas 23. pantu un likumu "Par grāmatvedību".

(3) Korupcijas novēršanas un apkarošanas birojs savas kompetences ietvaros pārbauda Eiropas politiskās partijas un Eiropas politiskā fonda iesniegto grāmatvedības dokumentu atbilstību normatīvo aktu prasībām.

(4) Korupcijas novēršanas un apkarošanas birojs par būtiskiem Eiropas politiskās partijas un Eiropas politiskā fonda finansēšanas noteikumu pārkāpu­miem informē Eiropas politisko partiju un Eiropas politisko fondu iestādi un Eiropas Parlamenta kredītrīkotāju, ja pārkāpums var skart Eiropas Savienības budžeta izlietojumu, vai citas dalībvalstis, ja pārkāpums var skart citu dalībvalstu intereses.

(5) Eiropas politiskā partija un Eiropas politiskais fonds iesniedz Valsts ieņēmumu dienestā gada pārskata norakstu.

**9. pants.** **Priekšvēlēšanu aģitācijas pirms Eiropas Parlamenta vēlēšanām noteikumi**

(1) Eiropas politiskā partija neizvirza deputātu kandidātus Saeimas, republikas pilsētas vai novada domes un Eiropas Parlamenta vēlēšanām.

(2) Eiropas politiskā partija var veikt priekšvēlēšanu aģitāciju pirms Eiropas Parlamenta vēlēšanām, ievērojot Priekšvēlēšanu aģitācijas likumā minētos noteikumus un kārtību attiecībā uz politiskajām partijām vai politisko partiju apvienībām.

(3) Eiropas politiskā partija priekšvēlēšanu aģitācijas izdevumiem (priekš­vēlēšanu izdevumiem) pirms Eiropas Parlamenta vēlēšanām drīkst izlietot ne vairāk kā 10 procentus no summas, kas Politisko organizāciju (partiju) finansēšanas likumā noteikta priekšvēlēšanu izdevumiem politiskai partijai vai politisko partiju apvienībai.

(4) Eiropas politiskā partija, kas piedalījusies priekšvēlēšanu aģitācijā pirms Eiropas Parlamenta vēlēšanām, Priekšvēlēšanu aģitācijas likumā un [Politisko organizāciju (partiju) finansēšanas likumā](http://likumi.lv/ta/id/36189-politisko-organizaciju-partiju-finansesanas-likums) noteiktajā kārtībā iesniedz Korupcijas novēršanas un apkarošanas birojam vēlēšanu ieņēmumu un izdevumu deklarāciju par aģitāciju, kas veikta Latvijas Republikā.

(5) Eiropas politiskā partija un tajā ietilpstošā politiskā partija vai politisko partiju apvienība veic priekšvēlēšanu aģitāciju katra savā vārdā. Eiropas politiskās partijas priekšvēlēšanu kampaņai iztērētos līdzekļus neieskaita tajā ietilpstošās politiskās partijas vai politisko partiju apvienības priekšvēlēšanu izdevumos.

(6) Finanšu līdzekļi vai manta, ko izmanto priekšvēlēšanu aģitācijai, kuru veic Eiropas politiskā partija, nav uzskatāma par dāvinājumu (ziedojumu) politiskajai partijai vai politisko partiju apvienībai [Politisko organizāciju (partiju) finansēšanas likuma](http://likumi.lv/ta/id/36189-politisko-organizaciju-partiju-finansesanas-likums) izpratnē.

(7) Korupcijas novēršanas un apkarošanas birojs veic vēlēšanu ieņēmumu un izdevumu deklarāciju pārbaudi un publicēšanu Politisko organizāciju (partiju) finansēšanas likumā noteiktajā kārtībā.

**10. pants.** **Atbildība par priekšvēlēšanu aģitācijas pirms Eiropas Parlamenta vēlēšanām noteikumu pārkāpumiem**

(1) Ja Eiropas politiskā partija neiesniedz vēlēšanu ieņēmumu un izdevumu deklarāciju līdz likumā noteiktajam termiņam vai ja tajā nav norādītas likumā prasītās ziņas, vai ja tajā ir norādītas nepatiesas ziņas, Eiropas politisko partiju sauc pie administratīvās atbildības likumā noteiktajā kārtībā.

(2) Ja Korupcijas novēršanas un apkarošanas birojs konstatē, ka Eiropas politiskā partija ir pārkāpusi noteiktos priekšvēlēšanu izdevumu apmēra ierobežojumus Eiropas Parlamenta vēlēšanām, Korupcijas novēršanas un apkarošanas biroja priekšniekam ir pienākums uzdot attiecīgajai Eiropas politiskajai partijai 30 dienu laikā ieskaitīt valsts budžetā finanšu līdzekļus tādā apmērā, kas atbilst pārsniegtajam priekšvēlēšanu izdevumu apmēram. Pēc attiecīgās Eiropas politiskās partijas motivēta lūguma Korupcijas novēršanas un apkarošanas biroja priekšnieks var finanšu līdzekļu ieskaitīšanu sadalīt termiņos vai pagarināt finanšu līdzekļu ieskaitīšanas termiņu, bet ne ilgāk par 90 dienām.

(3) Šā panta otrajā daļā minēto lēmumu par finanšu līdzekļu ieskaitīšanu valsts budžetā Korupcijas novēršanas un apkarošanas biroja priekšnieks var pieņemt ne vēlāk kā četrus gadus no dienas, kad vēlēšanu ieņēmumu un izdevumu deklarācija iesniegta Korupcijas novēršanas un apkarošanas birojam.

(4) Ja priekšvēlēšanu aģitācijas periodā Korupcijas novēršanas un apkarošanas birojs konstatē, ka Eiropas politiskā partija ir noslēgusi līgumus par summu, kas pārsniedz [Politisko organizāciju (partiju) finansēšanas likumā](http://likumi.lv/ta/id/36189-politisko-organizaciju-partiju-finansesanas-likums) noteikto pieļaujamo priekšvēlēšanu izdevumu apmēru, bet līdzšinējā priekš­vēlēšanu aģitācija nav veikta par summu, kas pārsniedz minēto pieļaujamo priekšvēlēšanu izdevumu apmēru, Korupcijas novēršanas un apkarošanas biroja priekšnieks par šo pārkāpumu informē attiecīgo Eiropas politisko partiju. Pārkāpuma novēršana neatbrīvo attiecīgo aģitācijas veicēju no likumā noteiktās atbildības.

(5) Ja priekšvēlēšanu aģitācijas periodā Korupcijas novēršanas un apkarošanas birojs konstatē, ka Eiropas politiskā partija ir veikusi priekšvēlēšanu aģitāciju par summu, kas pārsniedz [Politisko organizāciju (partiju) finansēšanas likumā](http://likumi.lv/ta/id/36189-politisko-organizaciju-partiju-finansesanas-likums) noteikto pieļaujamo priekšvēlēšanu izdevumu apmēru, Korupcijas novēršanas un apkarošanas biroja priekšnieks pieņem lēmumu par aizliegumu veikt turpmāko priekšvēlēšanu aģitāciju par maksu. Šāda lēmuma pieņemšanai piemēro Priekšvēlēšanu aģitācijas likumā noteikto kārtību.

(6) Ja, pastāvot šā panta piektajā daļā minētajiem apstākļiem, Korupcijas novēršanas un apkarošanas birojs konstatē, ka konkrētu elektronisko plašsaziņas līdzekļu programmās vai preses izdevumos, vai publiskās vietās paredzama turpmāka Eiropas politiskās partijas veikta priekšvēlēšanu aģitācija, Korupcijas novēršanas un apkarošanas biroja priekšnieks pieņem lēmumu, ar kuru aizliedz attiecīgajiem elektroniskajiem plašsaziņas līdzekļiem vai preses izdevumiem, vai personām, kas izvieto priekšvēlēšanu aģitācijas materiālus publiskās vietās, izvietot šos priekšvēlēšanu aģitācijas materiālus. Šāda lēmuma pieņemšanai piemēro Priekšvēlēšanu aģitācijas likumā noteikto kārtību.

(7) Par priekšvēlēšanu aģitācijas izdevumu (priekšvēlēšanu izdevumu) pirms Eiropas Parlamenta vēlēšanām apmēra neievērošanu Eiropas politiskā partija saucama pie likumā noteiktās atbildības.

(8) Kontroli un uzraudzību attiecībā uz Eiropas politiskās partijas priekšvēlēšanu aģitācijas pirms Eiropas Parlamenta vēlēšanām noteikumu izpildi veic Korupcijas novēršanas un apkarošanas birojs.

**11. pants.** **Centrālās vēlēšanu komisijas kompetence**

Centrālā vēlēšanu komisija sniedz regulā un likumos minētajām kompe­tentajām iesaistītajām iestādēm un pieteicējam Eiropas politiskās partijas vai fonda reģistrācijai informāciju, kas minētajām personām nepieciešama subjekta reģistrācijai Eiropas politisko partiju un fondu reģistrā vai pēc reģistrācijas veicamai pārbaudei attiecībā uz atbilstību prasībām, par:

1) ievēlētajiem Saeimas deputātiem un Eiropas Parlamenta deputātiem;

2) kandidātu sarakstiem, no kuriem ievēlēti Saeimas deputāti un Eiropas Parlamenta deputāti;

3) kandidātu sarakstos pieteiktajiem kandidātiem Eiropas Parlamenta vēlēšanās;

4) vēlētāju nodoto balsu skaitu par kandidātu sarakstiem pēdējās Eiropas Parlamenta vēlēšanās.

**12. pants.** **Pilsonības un migrācijas lietu pārvaldes kompetence**

Pilsonības un migrācijas lietu pārvalde sniedz regulā un likumos minētajām kompetentajām iesaistītajām iestādēm un pieteicējam Eiropas politiskās partijas vai fonda reģistrācijai informāciju, kas minētajām personām nepieciešama subjekta reģistrācijai Eiropas politisko partiju un fondu reģistrā vai pēc reģistrācijas veicamai pārbaudei attiecībā uz atbilstību prasībām, par Eiropas politiskās partijas vai Eiropas politiskā fonda struktūru locekļiem vai amatpersonām, kam piešķirtas pārstāvības pilnvaras, – vārds (vārdi), uzvārds, dzimšanas datums, valstiskā piederība un tās veids, dzīvesvieta.

**13. pants.** **Pieprasījums svītrot Eiropas politisko partiju vai Eiropas politisko fondu no Eiropas politisko partiju un fondu reģistra**

(1) Iestāde, kura konstatējusi, ka Eiropas politiskā partija vai Eiropas politiskais fonds nopietni pārkāpis nacionālo normatīvo aktu prasības, var iesniegt Eiropas politisko partiju un Eiropas politisko fondu iestādē pieprasījumu svītrot attiecīgo Eiropas politisko partiju vai Eiropas politisko fondu no Eiropas politisko partiju un fondu reģistra.

(2) Šā panta pirmajā daļā minēto pieprasījumu kompetentā iestāde iesniedz Eiropas politisko partiju un Eiropas politisko fondu iestādē regulā noteiktajā kārtībā.

Likums stājas spēkā 2017. gada 1. janvārī.

Tieslietu ministrs

Dzintars Rasnačs